Nice One Barcelona és el nou nom de la Barcelona Games World
L'ICEC participa en la quarta edició del saló de videojocs N1B, Nice One Barcelona (abans Barcelona Games World), que se celebra entre el 28 de novembre i l'1 de desembre, amb un estand que acull 27 empreses catalanes.
Després de tres edicions exitoses, l'estand català organitzat per l'ICEC –sota la seva marca d'internacionalització Catalan Arts - Video Games i juntament amb l'àrea de Cultura digital– ofereix 204m2 a les empreses catalanes perquè puguin mostrar en un espai propi els seus jocs tant als professionals com al públic assistent, i hi puguin desenvolupar reunions de negoci i trobades amb professionals d'altres països.
En aquesta gran trobada del sector del videojoc, dirigida tant a professionals com a consumidors, per quart any consecutiu l'ICEC posa a disposició de les empreses catalanes desenvolupadores de videojocs diverses infraestructures i serveis per millorar la seva visibilitat a la fira.
En l'edició del 2018, el festival va reunir un total de 138.000 visitants, 200 expositors i més de 500.000 espectadors en streaming.
A més, les quatres empreses catalanes Digital Legends (P4 C250), Guim Games (P5 G151), Project 37 (P5 F180 ) i Weikend (P5 F180) disposaran d'un estand propi a la Fira.
L'objectiu del festival és portar els videojocs més enllà de les pantalles i convertir els visitants en protagonistes de l'acció.
Entre les principals novetats destaquen dues experiències immersives inspirades en el terror de l'imaginari gamer, àrees de realitat virtual i realitat augmentada, així com competicions d'eSports de la LVP.
El saló, que ocuparà més de 60.000m2 i comptarà amb 198 empreses expositores, també estrena una nova àrea amb 320 terminals de joc distribuïdes per temàtiques per reforçar l'experiència de joc i oferir als aficionats els títols més populars de la temporada.
Una de les activitats destacades és una en la qual els visitants tindran l'oportunitat de pujar a bord de l'Ourang Medan, el vaixell holandès que va desaparèixer a finals dels anys 40 a l'estret de Malacca (Indonèsia) i escenari de TDP Man of Medan, el primer títol de la sèrie The Dark Pictures Anthology de Bandai Namco Entertainment.
En un espai de més de 200 m2 i vuit escenaris diferents, Man of Medan: An Inmersive Experience recrearà l'interior del buc protagonista del videojoc proposant una activitat on grups d'entre tres i cinc persones hauran d'escapar de l'icònic vaixell fantasma.
Una altra de les novetats serà un espai dedicat als Technosports, una disciplina que combina els eSports i la realitat virtual i augmentada que està atraient un gran número d'aficionats d'arreu del món.
Entre les diferents experiències hi haurà Red Helmet, que presentarà un joc cooperatiu en què tot l'equip haurà de col·laborar per vèncer els enemics.
La internacionalització de les empreses culturals catalanes
L' ICEC és una institució pública del Departament de Cultura de la Generalitat de Catalunya que treballa pel desenvolupament i la consolidació del sector cultural impulsant les empreses i els professionals de la cultura per millorar-ne la competitivitat i la professionalització.
Catalan Arts és la marca de l'ICEC per a la promoció internacional de les empreses creatives i culturals catalanes.
Mitjançant la xarxa d'oficines de l'ICEC a Europa (Barcelona, Berlín, Brussel·les, Londres i París) es treballen diverses línies d'actuació per connectar, guiar i donar suport a les empreses culturals i creatives en la seva trajectòria internacional.
Amb aquest objectiu, Catalan Arts promou la presència de creacions i empreses catalanes a mercats, fires i esdeveniments professionals clau.
A més, ofereix tot tipus de materials i recursos als professionals de Catalunya que cerquen desenvolupar els seus projectes internacionalment, així com a professionals d'altres països que cerquen produccions artístiques per als seus festivals o espais culturals.
Catàleg d'empreses catalanes a N1B 2019: http://www.catalanarts.cat/web/sites/default/files/CatalanArts_N1B_2019.pdf
Entrevista a Josep Antoni Llopart director N1B al Generació Digital: https://www.youtube.com/watch?v=qTSrA9jmp38&feature=youtu.be&t=1447
Per visitar l'estand, sol·licitar material o contactar amb alguna de les empreses participants envieu un e-mail a: [EMAIL] o adreceu-vos a l'estand Catalan Arts – Generalitat de Catalunya P5 H100 del N1B.